Man kritiek ná aanval op kleinhoeweRaymond Forbes. Foto: Verskaf ŉ Man is in ‘n kritieke toestand nadat hy op ŉ kleinhoewe buite Vereeniging deur gewapende rowers oorval en twee keer geskiet is. Raymond Forbes (64) veg nou vir sy lewe in die waakeenheid van die Sebokeng-hospitaal, waar hy aan ŉ ventilator gekoppel is. Wendy Barnard, Forbes se dogter, het Sondag aan Maroela Media gesê haar ouers en ouma het Donderdag in die vroeë oggendure geslaap toe ŉ geluid in die huis hulle wakker gemaak het. Forbes het gaan ondersoek instel en hom in die huis in een van die aanvallers vasgeloop. “Hulle het een van die vensterknippe oopgebreek om die venster oop te maak en deur die venster die skuifdeur oopgemaak om by die huis in te kom,” het Barnard gesê. “Die aanvaller het op my pa geskiet, maar gemis en my pa het hom gestorm. Hulle het gestoei toe nog ŉ aanvaller van buite af ingekom en my pa twee keer geskiet het.” Forbes is in die rug en arm gewond en het dadelik op die vloer inmekaargesak. Volgens Barnard is die aanvallers na haar ouma, wat in haar 80s is, se kamer waar hulle ŉ vuurwapen teen haar kop gedruk en haar beveel het om te slaap. Daarna het hulle Barnard se ma, Hester (60), uit haar kamer gaan haal en haar gedwing om die kluis vir hulle oop te sluit. Die vermoedelik drie of vier aanvallers het met juweliersware, elektroniese ware, selfone en die Forbes-egpaar se voertuig op die vlug geslaan. Hester Forbes. Foto: Verskaf “Toe hulle weg is, moes my ma in die donker deur die veld hardloop en deur draadheinings klim om hulp te kry, aangesien die aanvallers met hul fone weg is. Sy het by die bure gaan aanklop en hulle het vinnig kom help,” het Barnard gesê. Sy sê haar pa se toestand is steeds kritiek, maar skanderings kan nie by die Sebokeng-hospitaal gedoen word om die presiese omvang van die inwendige skade vas te stel nie. “Hulle wil hom oorplaas na die Chris Hani Baragwanath-hospitaal in Johannesburg, maar sy toestand is nie stabiel genoeg nie. Ons hoop nou hy sal net ŉ bietjie sterker word sodat hy oorgeplaas kan word. Ons voel maar baie moedeloos,” het sy gesê. Haar ouers bly al jare lank op die kleinhoewe, maar daar was nog nooit voorheen ŉ inbraak of aanval nie. “My ma en ouma is erg getraumatiseerd. Hulle was nog glad nie weer terug na die kleinhoewe toe nie. Dit het my net laat besef hoe bewus almal van hierdie dinge moet wees, want jy weet nooit wanneer dit met jou kan gebeur nie.” Barnard het gesê sover sy weet is niemand sover in verband met die voorval in hegtenis geneem nie. Die plaaslike polisiewoordvoerder kon nie onmiddellik vir kommentaar bereik word nie.